KIRJALLINEN KYSYMYS E-1570/01

esittäjä(t): Marie Isler Béguin (Verts/ALE) komissiolle

(29. toukokuuta 2001)

Aihe: Tshernobylin uhrien hyväksi toteutettava Euroopan unionin ohjelma

Tshernobylin katastrofin seuraukset näkyvät kaikkein selvimmin Valko-Venäjällä. Aina 70 prosenttiin asti kohonneet radioaktiiviset laskeumat ovat saastuttaneet vakavasti neljänneksen sen alueesta ja ekosysteemistä, ja niiden vaikutukset kestävät vuosisatojen ajan. Kaksi miljoonaa ihmistä, joista 500 000 lapsia, on varojen puutteen ja hallituksen haluttomuuden vuoksi tuomittu asumaan saastuneilla alueilla. Ympäristöstä ja saastuneesta maataloustuotannosta johtuvat taudit lisääntyvät eksponentiaalisesti, ja kyse on yhä vakavammista sairauksista, kuten syövästä ja lasten epämuodostumista.

Koska Euroopan unioni tuomitsee Valko-Venäjän presidentin Aleksandr Lukashenkon itsevaltaisen hallinnon, maassa toimii tällä hetkellä ainoastaan yksi kansalaisyhteiskunnan poliittista tukea koskeva Tacis-ohjelma.

Katsooko komissio, että Valko-Venäjän saastuneiden alueiden väestön tukemiseksi olisi käynnistettävä toinen, terveydenhuoltoa ja sairaanhoitoa koskeva Tacis-ohjelma, joka keskittyisi tiedemies V. Nesterenkon pektiinipohjaisten lääkkeiden valmistukseen ja määräämiseen potilaille ja joka olisi sekä osoitus Euroopan unionin solidaarisuudesta ja tuesta kyseiselle kansalaisyhteiskunnalle että inhimillisesti välttämätön ele?

Mitä varoja komissio aikoo vapauttaa tämän vielä ainakin kolme vuosisataa vaikuttavan, miljoonia siviiliuhreja aiheuttavan ja Valko-Venäjän arvion mukaan 235 miljardin kustannuksia merkitsevän ekologisen katastrofin torjumiseksi?

Christopher Pattenin komission puolesta antama vastaus

(3. syyskuuta 2001)

Komissio on arvoisan parlamentin jäsenen lailla huolissaan Tshernobylin tapauksen vaikutuksista Valko-Venäjän väestöön.

Euroopan yhteisön humanitaarisen avun toimisto (ECHO), joka toimi aktiivisesti Tshernobylin katastrofin pahiten saastuttamilla alueilla 1990-luvun alussa, osoitti yli 8 miljoonaa euroa onnettomuuden johdosta haittaa kärsineiden tukemiseksi tähtäävään toimintaan. Erityisesti painotettiin onnettomuuden terveysvaikutusten lievittämistä, asiantuntijoiden suorittamat lääketieteelliset seuranta- ja hoitotoimenpiteet mukaan luettuina. Kuitenkin neuvoston kanssa yhdessä määritellyn mandaatin mukaan ECHO:n keskeinen tehtävä on hätäavun tarjoaminen, mikä nykytilanteessa ei enää ole tarkoituksenmukaista Valko-Venäjän niillä alueilla, joihin tapaus on vaikuttanut.

Poliittinen tilanne kuitenkin vaikeuttaa laajamittaisten Tacis-ohjelmien muodossa tarjottavan tuen toteuttamista.

Kansalaisyhteiskunnan kanssa tekemämme työn lisäksi olemme antaneet Valko-Venäjälle apua useissa hankkeissa, jotka liittyvät Tshernobylin onnettomuuden terveydellisiin, taloudellisiin, sosiaalisiin ja ympäristövaikutuksiin. Tällaisia hankkeita ovat olleet muun muassa:

- tehdaslaitoksen rakentaminen joditetun suolan pakkaamiseksi;

- saastuneen metsätalousjätteen käsittely;

- saastuneiden alueiden sosiaalinen ja taloudellinen tervehdyttäminen ottamalla väestö suoraan mukaan päätöksentekoprosessiin;

- varhaisvaroitusjärjestelmän luominen suojelun tarjoamiseksi uusien ydinonnettomuuksien varalle.

Lisäksi valkovenäläisten tutkimuslaitosten kanssa on toteutettu monia yhteisiä tutkimushankkeita Tshernobylin onnettomuuden terveydellisten, taloudellisten ja sosiaalisten vaikutusten arvioimiseksi. Tutkimus oli intensiivisintä 1990-luvun ensimmäisellä puoliskolla, mutta sitä on jatkettu vähemmässä määrin tuon ajankohdan jälkeenkin.

Komissio harkitsee parhaillaan tulevia poliittisia linjauksiaan onnettomuudesta johtuvien ongelmien torjumiseksi. Kuitenkin tällä hetkellä on mahdotonta antaa tarkkoja tietoja talousarvioon liittyen siitä, kuinka paljon varoja tällaiseen toimintaan voisi olla käytettävissä.